Mladić (24) koji je u utorak zbog neprilagođene brzine u Vodicama slupao Golf 7 odlučio je policiji lažno prijaviti da mu je auto ukradeno, sve kako bi mu osiguranje nadoknadilo štetu, izvijestila je danas zadarska policija.

Naime, 24-godišnjak je jučer rano ujutro policiji lažno prijavio krađu svog osobnog vozila marke VW Golf tip 7, švicarskih nacionalnih oznaka, čija vrijednost prelazi 280 tisuća kuna, a koje je navodno ukradeno u Biogradu, gdje se dotični gospodin odmara.

Tijekom kriminalističkog istraživanja, u zadarskoj policiji saznali su kako je 24-godišnjak tijekom prethodne noći na magistrali u Vodicama, najvjerojatnije zbog neprilagođene brzine, izgubio nadzor nad vozilom i izletio van ceste. Pritom su na Golfu nastala veća oštećenja, a vozač je auto ostavio na mjestu nesreće.

Suočen s velikom materijalnom štetom koju je sam prouzročio, došao je na ideju da lažno prijavi krađu auta, što je naposljetku jučer i napravio kako bi mu štetu nadoknadilo inozemno osiguravajuće društvo. Međutim, policija je saznala što se točno dogodilo i kazneno ga prijavila.